
A fiatalkorú bűnelkövetés jellemzői Győr-Moson-Sopron megyében

A dolgozatom „a fiatalkorú bűnelkövetés jellemzői Győr-Moson-Sopron megyében” címet kapta. Amikor dönteni kellett, hogy miről is írjak, akkor nem volt kérdés, hogy a fiatalkori bűnelkövetésről írok. Jómagam Nógrád megyében születtem, ott is nőttem fel, ahogy a dolgozatom bevezetésében is olvasható. A rendőri pályám elejét is otthon töltöttem. Mivel életem meghatározó részét a szegénység és a bűnözés egyik „gócpontjában” éltem, ezért a sors nehézségeket állított elém, ugyanis majdnem minden barátomat tizenévesen börtönbe zárták.
A jobb élet reményében Győr-Moson-Sopron megyébe költöztem, ahol szintén rendőrként dolgozom. Tapasztalataim szerint ebben a megyében sem jobb a helyzet a fiatalok által elkövetett bűncselekmények szempontjából, csupán annyi, hogy a mindennapi megélhetéshez szükséges alapvető igényeket, szükségleteket a szülők tudják a gyermeknek biztosítani, ezért pl: a kábítószer sokkal dominánsabb szerepet játszik.
A BŰN meghatározását követően az elkövetések pszichológiai elemzése is megtalálható írásomban, ahol megdöbbenve találkoztam azzal, hogy már évtizedekkel ezelőtt kutatók mennyi energiát, sőt egy teljes életet fordítottak arra, hogy a fiatalság fejlődését a jó útra terelve megelőzzék a bűnelkövetést.
Pályamunkám írásának a során 2016., 2017., 2018., 2019. és 2020. évekre 19+1 megyére bontva készítettem 1-1 táblázatot diagrammal, amiben nemekre bontva szám szerint az elkövetések száma is látható. Sajnos részletesebb adatok felhasználása jogosultságaim miatt nem állt módomban.
Végül, de nem utolsó sorban készítettem négy interjút, ahol 3 szakember beszél a tapasztalatairól és munkájáról. Sikerült egy ma már felnőtt korú, de fiatalon bűncselekményt elkövető, börtönviselt személyt találnom, aki mesél arról, hogy milyen nehéz körülmények között töltötte a gyermekkorát és a börtönbe kerülése után hogyan változott meg az élete
Egy olyan rohanó világban élünk, ahol sajnos a fiatalkorú személyekre kevesebb figyelem és törődés jut, ezért ahogy az összegzésemben is olvasható a fiatalkorú bűnelkövetés, mint jelenség sokkal több gondozást, odafigyelést igényel.



